Biex jindirizzaw b'mod effettiv it-theddidiet li qed jiżdiedu, il-persunal u t-tagħmir militari tal-UE jridu jkunu kapaċi jiċċaqalqu aktar malajr, jaġixxu aktar malajr u jipproteġu aħjar is-sigurtà taċ-ċittadini Ewropej Illum, il-ministri għall-affarijiet barranin u l-ministri għad-difiża ddiskutew l-implimentazzjoni tal-Istrateġija Globali tal-UE fil-qasam tas- sigurtà u d-difiża. Il-Kunsill imbagħad adotta konklużjonijiet li jenfasizzaw il-progress sinifikanti fit-tisħiħ tal-kooperazzjoni fil-qasam tas-sigurtà u d-difiża u jipprovdu aktar gwida dwar il-passi li jmiss. Kooperazzjoni strutturata permanenti (PESCO) Illum il-Kunsill adotta sett komuni ta' regoli ta' governanza għal proġetti fil-qafas tal-PESCO . Is-sekwenzjar tal-impenji aktar vinkolanti meħuda mill-istati membri li jipparteċipaw fil-PESCO huwa mistenni jiġi definit permezz ta' rakkomandazzjoni tal-Kunsill, fil-prinċipju f'Lulju 2018. Lista aġġornata ta' proġetti tal-PESCO u l-parteċipanti tagħhom, inkluż it-tieni sett ta' proġetti, hija mistennija sa Novembru 2018. Il-kondizzjonijiet ġenerali għall-parteċipazzjoni minn stati terzi f'proġetti tal-PESCO huma mistennija jiġu stabbiliti f'Deċiżjoni tal-Kunsill fil-prinċipju f'Novembru wkoll. Pjan ta' żvilupp tal-kapaċitajiet u rieżami annwali koordinat dwar id-difiża (CARD) Il-Kunsill approva l-katalgu ta' progress 2018 , li jipprovdi valutazzjoni militari tan-nuqqasijiet tal-kapaċitajiet prijoritizzati u għanijiet ta' kapaċitajiet ta' impatt kbir li għandhom jinkisbu f'approċċ f'fażijiet. Huwa jifforma kontribut ewlieni għall-prijoritajiet ta' żvilupp tal-kapaċità tal-UE. Dawn il-prijoritajiet huma rikonoxxuti mill-Kunsill bħala referenza ewlenija kemm għall-inizjattivi ta' żvilupp tal-kapaċità tad-difiża tal-istati membri kif ukoll dawk tal-UE. L-għan tal-CARD, li għalih qed titwettaq prova mill-Aġenzija Ewropea għad-Difiża, huwa li jistabbilixxi proċess li jipprovdi ħarsa ġenerali aħjar tal-pjanijiet ta' nfiq għad-difiża nazzjonali. Dan jagħmel aktar faċli l-indirizzar ta' nuqqasijiet fil-kapaċità Ewropea u l-identifikazzjoni ta' opportunitajiet kollaborattivi ġodda, li jiżguraw l-użu l-aktar effikaċi u koerenti tal-pjanijiet ta' nfiq għad-difiża. Fond Ewropew għad-difiża Il-Fond Ewropew għad-Difiża huwa wieħed mill-inizjattivi ewlenin fil-qasam tas-sigurtà u d-difiża mill-Kummissjoni, u huwa riaffermat fil-proposta tagħha għall-qafas finanzjarju pluriennali (2021-2027) futur, b'pakkett propost ta' €13-il biljun. Il-Fond Ewropew għad-Difiża għandu l-għan li jrawwem l-innovazzjoni u jippermetti l-ekonomiji ta' skala fir-riċerka tad-difiża u fil-fażi ta' żvilupp industrijali billi jappoġġa proġetti kollaborattivi skont il-prijoritajiet tal-kapaċità identifikati mill-istati membri fil-qafas tal-PESK. Dan isaħħaħ il-kompetittività tal-industrija tad-difiża tal-Unjoni. Taħt il-qafas finanzjarju attwali, bl-istess objettivi, intlaħaq qbil dwar il-Programm Ewropew għall-Iżvilupp fl-Industrija tad-Difiża (EDIDP) mir-rappreżentanti tal-koleġislaturi fit-22 ta' Mejju 2018. Il-Kunsill jilqa' dan il-qbil. L-EDIDP għandu jkollu l-għan li jinċentiva programmi ta' żvilupp kollaborattivi skont il-prijoritajiet tal-kapaċità tad-difiża miftehma b'mod komuni mill-istati membri tal-UE, b'mod partikolari fil-kuntest tal-pjan ta' żvilupp tal-kapaċità. Faċilità Ewropea għall-paċi Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà pproponiet il-ħolqien ta' Faċilità Ewropea għall-Paċi fil-kuntest tal-qafas finanzjarju pluriennali futur, fond mhux fil-baġit tal-UE ddedikat għas-sigurtà u d-difiża. L-għan tal-faċilità tkun: il-finanzjament tal-ispejjeż komuni ta' operazzjonijiet militari taħt il-Politika ta' Sigurtà u ta' Difiża Komuni (attwalment kopert mill-mekkaniżmu Athena); il-kontribuzzjoni għall-finanzjament ta' operazzjonijiet militari b'appoġġ għall-paċi mmexxija minn atturi internazzjonali oħra (attwalment kopert minn, pereżempju, il-Faċilità Afrikana għall-Paċi); u l-provvediment ta' appoġġ għall-forzi armati ta' stati terzi biex jipprevjenu l-konflitti, jibnu l-paċi u jsaħħu s-sigurtà internazzjonali. Il-Kunsill jieħu nota tal-proposta u jistieden lill-korpi preparatorji rilevanti tal-Kunsill imexxu l-ħidma 'il quddiem jippreżentaw rakkomandazzjonijiet konkreti dwar il-faċilità proposta. Mobbiltà militari L-għan li tittejjeb il-mobbiltà militari huwa li jiġu indirizzati dawk l-ostakli li jfixklu l-moviment ta' tagħmir u persunal militari madwar l-UE. Ir-Rappreżentant Għoli u l-Kummissjoni ppreżentaw komunikazzjoni konġunta dwar it-titjib tal-mobbiltà militari fl-UE fl-10 ta' Novembru 2017 u pjan ta' azzjoni fit-28 ta' Marzu 2018. Il-Kunsill jilqa' dan il-pjan ta' azzjoni u jappella għall-implimentazzjoni rapida tiegħu . Bħala l-ewwel pass f'din id-direzzjoni, il- Kunsill japprova l-parti ta' livell għoli ġenerali tar-rekwiżiti militari għall-mobbiltà militari fl-UE u lil hinn minnha. Il-Kunsill jenfasizza wkoll li t-titjib fil-mobbiltà militari jista' jinkiseb biss bl-involviment u l-impenn sħiħ tal-istati membri kollha, filwaqt li tiġi rispettata bis-sħiħ is-sovranità nazzjonali tagħhom. Il-konklużjonijiet jittrattaw ukoll oqsma ta' ħidma oħra fil-qasam tas-sigurtà u d-difiża tal-UE, inkluż it- tisħiħ tal-PSDK ċivili , l-iżvilupp ta' approċċ aktar strateġiku għas- sħubiji tal-UE dwar is-sigurtà u d-difiża ma' pajjiżi terzi , u żieda fir-reżiljenza u tisħiħ tal-kapaċitajiet biex jiġġieldu kontra theddidiet ibridi , inkluż l-iżvilupp ulterjuri tal-approċċ ta' komunikazzjoni strateġiku flimkien mal-istati membri. Fl-14 ta' Novembru 2016, il-Kunsill adotta konklużjonijiet dwar l-implimentazzjoni tal-Istrateġija Globali tal-UE fil-qasam tas-sigurtà u d-difiża. Dawn il-konklużjonijiet stabbilixxew tliet prijoritajiet strateġiċi f'dan ir-rigward: ir-rispons għal konflitti u kriżijiet esterni, il-bini tal-kapaċitajiet tas-sħab u l-protezzjoni tal-Unjoni Ewropea u ċ-ċittadini tagħha. Minn dak iż-żmien 'l hawn, l-UE żiedet b'mod sinifikanti l-isforzi tagħha fil-qasam tas-sigurtà u d-difiża. Ġie nnutat progress u ngħatat aktar gwida permezz tal-konklużjonijiet tal-Kunsill fis-6 ta' Marzu 2017, fit-18 ta' Mejju 2017 u t-13 ta' Novembru 2017. Il-konklużjonijiet tal-Kunsill dwar it-tisħiħ tal-Politika ta' Sigurtà u ta' Difiża Komuni (PESK) ġew adottati fit-28 ta' Mejju 2018. Fl-istess waqt, l-UE żiedet ukoll il-kooperazzjoni tagħha man-NATO, abbażi tad-dikjarazzjoni konġunta dwar il-kooperazzjoni bejn l-UE u n-NATO ffirmata mill-President tal-Kunsill Ewropew, il-President tal-Kummissjoni Ewropea u s-Segretarju Ġenerali tan-NATO fit-8 ta' Lulju 2016 fil-marġini tas-Summit ta' Varsavja. Konklużjonijiet tal-Kunsill dwar is-Sigurtà u d-Difiża fil-kuntest tal-Istrateġija Globali tal-UE Deċiżjoni dwar ir-regoli ta' governanza tal-PESCO Ara l-paġna tal-laqgħa